MotoGP: Brad Binder eindig tweede in KatarBrad Binder het met sy KTM-motorfiets tweede in die MotoGP-wedren in Katar geëindig. (Foto: Karim Jaafar / AFP) Die Suid-Afrikaner Brad Binder en sy KTM-span kon nie vir ŉ beter begin vir vanjaar se MotoGP gevra het nie. Hy het in die sewende plek weggespring en soos gewoonlik was hy die man om dop te hou wanneer die 24 jaers op ŉ Sondag wegspring. Binder was vinnig onder die voorlopers en het lank in die derde posisie gejaag. Pol Espargaro (Repsol Honda) het lank voor gejaag, maar hy het wyd om ŉ draai gegaan en Binder kon agter die wenner Enea Bastianini (Gresini Racing) op sy Ducati in die tweede plek inskuif. Teen die einde van die wedren het Binder vir Bastianini vinnig begin inhaal en as die wedren ŉ paar rondtes langer was, kon sake interessant gewees het. Dit was Bastianini se eerste oorwinning – en ŉ emosionele een omdat die stigter van sy span, Fausto Gresini, ŉ jaar gelede aan Covid-19 dood is. Sy broer, Darryn, het in sy eerste MotoGP-wedren in die 24ste plek op sy Yamaha weggespring. Hy het in ŉ stadium in die 15de plek gejaag, maar 16de geëindig. Binder het ná die wedren gesê hy is baie in sy noppies met die uitslag en sien daarna uit om vanjaar nog ŉ hele paar keer op die podium te wees.